VSC sklep Kp 272/99
Sodna praksa višjih sodišč, 1999-10-05

izvršitev kazenske sodbe tujega sodišča - umik pobude za izvršitev kazenske sodbe tujega sodišča

Ministrstvo za pravosodje Republike Slovenije ni upravičeni organ za postopanje po 517. čl. ZKP, saj se ta postopek začne le na podlagi prošnje tujega organa ob pogoju določenosti v mednarodni pogodbi ali ob vzajemnosti. Zato je bil postopek za izvršitev kazenske sodbe izveden v nasprotju s I. odst. 517. čl. ZKP. Če v tujini obsojeni državljan Republike Slovenije umakne pobudo za izvršitev tuje sodbe v Republiki Sloveniji, ni več potrebnega pogoja za nadaljnji postopek in ga je potrebno ustaviti.

Ob ugoditvi pritožbi Odvetniške družbe Č. in po uradni dolžnosti se sodba sodišča prve stopnje r a z v e l j a v i in se postopek za prenos izvršitve kazni u s t a v i .

Sodišče prve stopnje je s sodbo, navedeno v uvodu, v postopku zaradi izvršitve kazenske sodbe tujega sodišča (Okrajnega sodišča v Havličkovem Brodu z dne 22. 4. 1998, opr. št. IT 69/98-277, v zvezi s sodbo Višjega sodišča v Hradcu Kralove z dne 9. 11. 1998, opr. št. 11 To 409/98), spoznalo za kriva obtoženega B.E. in obtoženega R. H.

poskusa kaznivega dejanja posilstva po I. odst. 241. čl. Kazenskega zakona Češke Republike v zvezi s I. odst. 8. čl. KZ kot sostorilca po II. odst. 9. člena KZ, in obtoženega B.C. za poskus kaznivega dejanja posilstva po I. odst. 241. čl. Kazenskega zakona Češke Republike v zvezi s I. odst. 8. čl. Kazenskega zakona kot udeleženca po točki c, I. odst. 10. čl. Kazenskega zakona. Sodišče prve stopnje je B.E.

izreklo kazen 2 leti zapora, R.H. 2 leti zapora in B.C. 2 leti zapora. Isto sodišče je vsem trem obtožencem izreklo izgon iz Češke Republike, prav tako je vsem trem obtožencem v izrečeno zaporno kazen vštelo čas, ki so ga prebili v priporu in na prestajanju kazni.

Sodišče prve stopnje je vse tri obtožence oprostilo plačila stroškov kazenskega postopka.

Zoper to sodbo se je v imenu obtožencev pravočasno pritožila Odvetniška družba Č. iz pritožbenega razloga kršitve Zakona o kazenskem postopku. Predlagala je, da sodišče druge stopnje pritožbi ugodi in izpodbijano sodbo razveljavi.

Pritožba je utemeljena; izpodbijano sodbo je bilo treba razveljaviti tudi po uradni dolžnosti.

Pritožbeno sodišče je po uradni dolžnosti ugotovilo, da je sodišče prve stopnje, v skladu s V. odst. 371. čl. ZKP, prekršilo predpise kazenskega postopka o vprašanju, ali je podan predlog upravičenega organa. Pritožbeno sodišče meni, da lahko v skladu s I. odst. 517. čl. ZKP vloži prošnjo za prenos izvršitve kazenske sodbe tujega sodišča le tuji organ, kar je v tem primeru Pravosodno ministrstvo Republike Češke. V tej zadevi je pobudo za prenos izvršitve kazni na Ministrstvo za pravosodje Republike Slovenije v Ljubljani vložila Odvetniška družba Č.. To pobudo je isto ministrstvo za pravosodje posredovalo Okrožnemu sodišču v Celju, ki pa je o njej odločilo z izpodbijano sodbo. Sodišče prve stopnje je s tem storilo bistveno kršitev Zakona o kazenskem postopku, saj ni bila podana prošnja upravičenega organa. Iz spisa ni razvidno,da bi katerikoli organ Republike Češke kakor koli sodeloval v postopku na prvi stopnji.

Pritožbeno sodišče je ugotovilo, da je Odvetniška družba z dopisom z dne 3.6.1999, ki je prispel na sodišče prve stopnje dne 10. 6. 1999, umaknila prošnjo za izvršitev te tuje sodbe, kar je ponovila tudi v sedaj obravnavani pritožbi.

Iz tč. d, I. odst. 3. čl. Konvencije o transferju obsojenih oseb, ki jo je Republika Slovenija ratificirala 7. julija 1993, in iz tč. a, 7. čl. Pogodbe o medsebojni predaji obsojencev zaradi prestajanja kazni med SFR Jugoslavijo in Češkoslovaško socialistično Republiko z dne 23.5.1989, ki je bila uporabljena v postopku na prvi stopnji, in ki jo je Slovenija priznala 24. 5. 1994 z Aktom o nasledstvu sporazumov nekdanje Jugoslavije z nekdanjo Češkoslovaško Republiko izhaja, da mora obsojena oseba privoliti v transfer. Ker zaradi umika pobude oz. soglasja ni več zahtevanega pogoja za prenos izvrštve kazni tuje sodbe, je bilo potrebno tudi zaradi tega sodbo sodišča prve stopnje razveljaviti in ta postopek ustaviti.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.